ኢትዮ-ቴሌኮም በአገልግሎት ጥራት የ2017 አለምአቀፍ የአልማዝ  ሽልማት አሸነፈ
ኢትዮ-ቴሌኮም የፈረንጆቹን 2017 ኢንተርናሽናል ዲያመንድ ፕራይዝ ፎር ኤክሰለንስ ኢን ኳሊቲ የተሰኘውን ሽልማት በኦስትሪያ ቪዬና ተቀብሏል፡፡ሽልማቱን የኢትዮ ቴሌኮም ዋና ስራ አስፈፃሚ ዶ/ር አንዷለም አድማሴ ህዳር 30 ቀን 2010 ዓ.ም በቦታው በመገኘት ተቀብለዋል፡፡ሽልማቱን ያዘጋጀው መቀመጫውን ሲውዘርላንድ ያደረገው ዩሮፒያን ሶሳይቲ ፎር ኳሊቲ ሪሰርች (ESQR) የተሰኘ አለማቀፋዊ ተቋም ነዉ፡፡ተቋሙ ለማህበረሰቡ ኢኮኖሚያዊ እድገት የተሻለ አስተዋጽኦ ላበረከቱ እንዲሁም የተሻለ የማደግ ጥረት እና ልህቀት ላላቸው ተቋማት እውቅና የሚሰጥ አለም ዓቀፍ ድርጅት ነው፡፡  የሽልማቱ አሸናፊ ተቋማት የሚመረጡት በደንበኞች አስተያየትና የገበያ ጥናት መሰረት እንደሆነም ተጠቁሟል፡፡ከኢትዮ-ቴሌኮም ባሻገር የኔዘርላንዱን ፊሊፕስ ኩባንያና የጀርመኑን BMW ግሩፕን ጨምሮ ሌሎች 69 ስመጥር ተቋማትና ግለሰቦች መልካም የስራ አፈጻጸም በማስመዝገብ የተሸለሙ ሲሆን የኢትዮጵያ አየር መንገድም የዚህ ዓመት ተሸላሚ መሆኑ ታውቋል፡፡ 